TTA-PSL-RCL ร่วง! นลท.เทขาย กังวล “จีน” ล็อกดาวน์ หวั่นกระทบค่าระวางเรือ
TTA-PSL-RCL ร่วง! นลท.เทขาย หลังกังวลการล็อกดาวน์ของจีน หลังเผชิญการแพร่ระบาดไวรัสโควิด-19 อาจจะกระทบค่าระวางเรือได้
TTA-PSL-RCL ร่วง! นลท.เทขาย หลังกังวลการล็อกดาวน์ของจีน หลังเผชิญการแพร่ระบาดไวรัสโควิด-19 อาจจะกระทบค่าระวางเรือได้
15 มี.ค. 2565

ผู้สื่อข่าวรายงานว่าวันนี้ (15 มี.ค. 2565) ณ เวลา 16:04 น. เกิดแรงเทขายหุ้นกลุ่มเดินเรือเพื่อลดความเสี่ยงหลังกังวลว่าทางประเทศจีนจะประกาศล็อกดาวน์อีกรอบหลังเมืองเซิ่นเจิ้นมีผู้ติดเชื้อโควิดพุ่งขึ้นซึ่งหวั่นจะทบต่อค่าระวางเรือ โดยหุ้นที่ปรับตัวลงนำโดย บริษัท โทรีเซนไทย เอเยนต์ซีส์ จำกัด (มหาชน) หรือ TTA อยู่ที่ระดับ 10.20 บาท ลดลง 1.30 บาท หรือ 11.30% โดยทำจุดสูงสุดที่ 11.20 บาท และทำจุดต่ำสุดที่ 10.20 บาท ด้วยมูลค่าการซื้อขาย 1.30 พันล้านบาท
ตามด้วย บริษัท พรีเชียส ชิพปิ้ง จำกัด (มหาชน) หรือ PSL อยู่ที่ระดับ 17.80 บาท ลดลง 2.00 บาท หรือ 10.10% โดยทำจุดสูงสุดที่ 19.30 บาท และทำจุดต่ำสุดที่ 17.90 บาท ด้วยมูลค่าการซื้อขาย 881.42 ล้านบาท
ขณะที่ บริษัท อาร์ ซี แอล จำกัด (มหาชน) หรือ RCL อยู่ที่ระดับ 50.25 บาท ลดลง 0.75 บาท 1.47 % โดยทำจุดสูงสุดที่ 51.50 บาท และทำจุดต่ำสุดที่ 50 บาท ด้วยมูลค่าการซื้อขาย 302.83 ล้านบาท
นายณรงค์เดช จันทรไพศาล ผู้ช่วยผู้อำนวยการฝ่ายวิเคราะห์หลักทรัพย์ บล.ไอร่า กล่าวว่า จีนได้ล็อกดาวน์เมืองเซิ่นเจิ้นหลังการระบาดโควิด-19 รอบใหม่รุนแรงมาก ทำให้เกิดความกังวลกระทบความต้องการใช้น้ำมันและการขนส่ง รวมทั้งกลุ่มเดินเรือก็ปรับตัวลงแรงเช่นกัน อาทิ TTA, PSL
ขณะเดียวกันนายกิจพณ ไพรไพศาลกิจ ผู้อำนวยการฝ่ายวิเคราะห์และนักกลยุทธ์ บล.ยูโอบี เคย์เฮียน (ประเทศไทย) กล่าวว่า ราคาหุ้นกลุ่มเดินเรือปรับตัวลงทั่วหน้า คาดจะเป็นแรงขายทำกำไรของนักลงทุน จากความกังวลการล็อกดาวน์ของจีนหลังเผชิญการแพร่ระบาดไวรัสโควิด-19 อาจจะกระทบค่าระวางเรือได้ ส่งผลให้หุ้นกลุ่มเดินเรือในตลาดสหรัฐฯ ปรับตัวลงหลายตัวเมื่อวานนี้ปรับตัวลงราว 6-7% โดยยังต้องติดตามสถานการณ์จีนจะส่งผลกระทบต่อการค้าโลกแค่ไหน